દિવસની છેલ્લી મૅચમાં નાથળિયા ઉનેવાળ બ્રાહ્મણે ટૉસ જીતીને પ્રથમ બૅટિંગ લઈને સારી શરૂઆત કરી હતી. કૅપ્ટન હેમલ ઓઝા (૨૫) અને ઉર્વેશ ઓઝા (૧૫)ની ઓપનિંગ જોડીએ ૩૯ રનની શાનદાર પાર્ટનરશિપ વડે ફટકાબાજીથી સ્કોર વધાર્યો હતો, પરંતુ ચોથી ઓવરમાં ૩૯ના સ્કોર પર હેમલ ઓઝા રનઆઉટ થતાં સ્કોરની ઝડપ ધીમી થઈ હતી. ત્યાર બાદ સાતમી ઓવરમાં ૬૨ના સ્કોર પર વધુ બે વિકેટોનું પતન થતાં સ્કોર ૧૦૦ની પાર નહીં થાય એવું લાગી રહ્યું હતું. એવામાં પાંચમા ક્રમે આવેલા હરદેવ પાઠકે (૨૨) ચાન્સ મળે ત્યારે ફટકાબાજી કરીને સ્કોરને આગળ ધપાવ્યો હતો. નાથળિયા ઉનેવાળ બ્રાહ્મણે ૧૦ ઓવરના અંતે ૬ વિકેટે ૧૦૩ રન કરી લુહાર સુતાર સામે અઘરો ટાર્ગેટ સેટ કર્યો હતો.